<classify> MKURUGENZI wa Huduma za Tathmini wa Mfuko wa Fidia kwa Wafanyakazi WCF, Dk Abdulsallam Omary amesema mfuko huo umetumia Sh bilioni sita kwa ajili ya kuwalipa watumishi wa umma na wategemezi kwa kipindi cha miaka miwili kuanzia 2016 hadi 2018.Umewataka waajiri kuhakikisha wanajisajili katika mfuko huo kwani badala yake watatakiwa kulipa faini. Mkurugenzi wa huduma za tathmini WCF, Dk Abdulsallam Omary alisema hayo jana katika banda lao lililopo katika maonesho ya 43 ya biashara ya Kimataifa DITF yanayoendelea katika viwanja vya Mwalimu Nyerere barabara ya Kilwa jijini Dar es Salaam.Alisema tangu kuanzishwa kwa mfuko huo miaka minne sasa, umekuwa na mwitikio mkubwa kwa watumishi kujisajili jambo linalosaidiwa kufidiwa pindi wanapokutana na changamoto mbalimbali. Kwa wale ambao bado kujisajili, tunaendelea kuwahamasisha kufanya hivyo na kwa watumishi ni jambo rahisi kufahamu kama mwajiri amejisajili kwani ataona cheti cha leseni ya WCF kikiwa katika eneo lao la kazi, alisema Omary.Alisema mfuko huo ni kwa ajili ya wafanyakazi wote waliopo katika sekta rasmi, binafsi na umma wakitakiwa kujisajili na kila mfanyakazi ahakikishe mwajiri wake amejisajili. Dk Omary alisema WCF imekuwa kitoa fidia kwa wafanyakazi wanapoumia kazini, ajali na magonjwa yatokanayo na kazi. Kuhusu wafanyakazi wanaopata ajali, WCF hutoa fidia iwapo ajali ama kupata magonjwa yalitokana na kazi na hata katika kifo.Alisema fidia hiyo hutolewa na kuwa ndani ya siku mbili mhusika anatakiwa awe amempa taarifa mwajiri kuhusu kupata ajali na mwajiri ndani ya siku saba awe amepeleka taarifa kwa mfuko huo. Dk Omary alisema katika ugonjwa, mfanyakazi anapaswa akifika tu hospitalini kwamba ugonjwa alionao unatokana na kazi ndani ya siku 14 taarifa ifike kwa WCF ambapo nao hufanya uchunguzi mbalimbali na wakibaini ndipo taratibu mbalimbali hufanyika ikiwemo ya kukokotwa mafao.  <topic>: kitaifa 